b'\n_START_ARTICLE_\nRomarsko sredi\xc5\xa1\xc4\x8de\n_START_PARAGRAPH_\nRomarsko sredi\xc5\xa1\xc4\x8de, tudi romarsko sveti\xc5\xa1\xc4\x8de ali bo\xc5\xbejepotno sredi\xc5\xa1\xc4\x8de oziroma sveti\xc5\xa1\xc4\x8de (latinsko sanctuarium) je sveti\xc5\xa1\xc4\x8de ali verski kraj, ki je posve\xc4\x8den Bogu ali kak\xc5\xa1nemu drugemu bo\xc5\xbeanstvu, svetniku ali sveti podobi, ki ga verniki \xc4\x8dastijo. Za pomembna sveti\xc5\xa1\xc4\x8da je zna\xc4\x8dilno mno\xc5\xbei\xc4\x8dno romanje.\n_START_SECTION_\nKr\xc5\xa1\xc4\x8danstvo\n_START_PARAGRAPH_\nV kr\xc5\xa1\xc4\x8danstvu, posebej v katoli\xc5\xa1tvu in pravoslavju, imajo romarska sredi\xc5\xa1\xc4\x8da pomembno vlogo. Katoli\xc5\xa1ka verska sredi\xc5\xa1\xc4\x8da so opredeljena s statuti, ki jih izda bodisi \xc5\xa1kof bodisi Sveti sede\xc5\xbe. To podro\xc4\x8dje ureja Zakonik cerkvenega prava v kanonih 1230\xe2\x80\x931234. Neki cerkvi ali pogosteje baziliki se podeli naziv, ki ima mednarodno, narodno ali \xc5\xa1kofijsko veljavo.\n_START_SECTION_\nNarodno romarsko sredi\xc5\xa1\xc4\x8de\n_START_PARAGRAPH_\nNarodno romarsko sredi\xc5\xa1\xc4\x8de lahko potrdi samo \xc5\xa0kofovska konferenca, pod katere pristojnost spada cerkev. V svetu je trenutno 196 narodnih sredi\xc5\xa1\xc4\x8d (podatek za leto 2017). V Sloveniji je bazilika Marije Pomagaj, Brezje, na Hrva\xc5\xa1kem sta bazilika Bistri\xc5\xa1ke Matere Bo\xc5\xbeje, Marija Bistrica in cerkev sv. Jo\xc5\xbeefa, Karlovac, v Avstriji je bazilika Marijinega rojstva, Mariazell, na Mad\xc5\xbearskem je bazilika sv. Mihaela, M\xc3\xa1riap\xc3\xb3cs, v Italiji ni nobenega narodnega sredi\xc5\xa1\xc4\x8da, saj sta dve mednarodni, nobenega ni pravtako na primer v Nem\xc4\x8diji. Na Poljskem so tri mednarodna in tri narodna, na Irskem dve narodni. Od vseh dr\xc5\xbeav jih imajo najve\xc4\x8d Zdru\xc5\xbeene dr\xc5\xbeave Amerike, 69, sledijo ji Filipini z 22 sredi\xc5\xa1\xc4\x8di, njim pa z osmimi sledi Kanada.\n_START_SECTION_\n\xc5\xa0kofijsko romarsko redi\xc5\xa1\xc4\x8de\n_START_PARAGRAPH_\n\xc5\xa0kofijsko romarsko sredi\xc5\xa1\xc4\x8de potrdi \xc5\xa1kof ordinarij. V \xc5\xa1kofiji je lahko ve\xc4\x8d romarskih sredi\xc5\xa1\xc4\x8d, vendar \xc5\xa1kof eno izmed njih dolo\xc4\x8di za \xc5\xa1kofijsko.'